OBULIMI BW’EKINTABULI: Buno bwe bulimi bw’emiti, ebirime n’ebibala, wamu n’okulunda ebisolo. Obulimi buno bukendeeza obwavu era buleetera abantu okubeera n’emmere emala. Emiti gisika omukka gwe tufulumya nga tussa okuva mu mpewo ate ne gifulumya omukka gw’obulamu gwe twetaaga. Emiti gituwa enku, embaawo, n’eddagala ly’ekinnansi. Omulimi afuna ebibala, n’emmere okuva mu nimiro ye. Nayitulogeni ayongerezeddwa mu ttaka n’emiti ayamba ebirime okukula obulungi. Emiti gikuuma ettaka obutakuluggusibwa. Obusa obuva mu bisolo bukozesebwa ku miti n’ebirime ebirala. Emiti giwa abantu ate n’ebisolo eby’okulya. Amakoola g’emiti gakuuma ettaka nga liweweevu. Egimu ku miti egiwa ebibala mulimu ovakedo. Ovakedo awooma nnyo era alina ekiriisa ekizimba omubiri. Ekibala kyennyini tekirina munnyu, kirina ppotaasiyamu mungi ne vitamiini “Bi-sikisi”, C, D, K ne E. Oyinza okumulya ng’ekibala kye nnyini oba nga saladi, oba nga supu. Olulala, era oyinza okumukozesa nga ekizigo oba eddagala. Ayinza n’okutundibwa emitala w’amayanja. Omuti gw’omuyembe nagwo gulina emigaso mingi nnyo. Gumanyiddwa nga gutuwa ebibala, ekisiikirize awamu n’emigaso emirala. Gugumira omusana awamu n’amataba. Ensigo y’omuyembe eyinza okukozesebwa nga eddagala ly’akafuba, omusujja n’ekiddukano. Omuti gwa Kalwenda ogumanyiddwa mu kinnassaayansi nga Guliveliya robusta, guno nagwo gulina emigaso mingi ddala, gukula mangu ne gutuuka mmita nga amakumi abiri. Gulina emirandira egigenda wansi mu ttaka. Noolwekyo gifuna emmere yaagyo mu bwangu. Tugukozesa mu kukuuma empewo n’okutuwa ekisiikirize. Amatabi gaagwo tugakozesa nga nakavundira. Omuti ogwo gutuwa embaawo n’enku. Omuti gwa Kawoomerambuzi ogumanyiddwa nga Calliandra Calothysus nagwo gwa mugaso nnyo. Guno omuti gukula mangu, tegumala bbanga ddene, gukuuma ettaka obutatwalibwa mazzi era gwongera Nayitulogyeni mu ttaka. Emiti gino giyinza okukozesebwa ng’olukomera lw’amaka oba ekibanja. Gutuwa emmere y’ebisolo bye tulunda awaka awamu n’enku. Bw’ogutemako obutabi gusobola okutojjera ne guleeta amakoola amalala. Omuti omuzimbandegeya, nagwo gukula mangu nnyo. Gwongera nayitrogyeni mu ttaka, gukuuma ettaka obutatwalibwa amazzi. Ekirala, oyinza okukungula amakoola oluvannyuma lw’emyezi nga munaana n’oliisa ebisolo. Bwe gumala emyaka esatu gubeera n’emigaso emirala ng’eddagala. Omuti guno mulungi mu kutuwa enku mu bbanga ettono ddala emyezi nga munaana okutuuka ku mwaka gumu.